
THE JURIDICAL FRAME FOR THE ACTIONS OF MILITARY FORCES

The work of knowledge and application of rules compliance with international law of armed conflict represents a real form of insurance to military operations since his important contribution to achieving their goals in terms of legal; it is a „insurance” in original meaning of the word that the ” implementation security „, guaranteeing boatmasters and nature that their actions are legal and that there will be held accountable for their deeds committed in accordance with laws and customs war.

În majoritatea armatelor moderne, comandantul forţelor angajate în acţiuni militare este investit cu responsabilitatea respectării dreptului aplicabil în conflictele armate. Multitudinea şi dinamica schimbării normelor juridice, în materie de drept public şi internaţional, faptul că multe din normele juridice ale dreptului internaţional aplicabil în conflictele armate lasă la latitudinea comandanţilor aprecierea oportunităţii aplicării lor, impune asistenţa juridică a factorilor de răspundere.
Pentru a exercita cât mai bine posibil meseria armelor, fiecare militar trebuie să stăpânească un ansamblu de parametri umani, culturali şi tehnici care constituie totodată dificultatea şi bogăţia acestei meserii. Regulile de drept aplicabile armatei române constituie unul din aceşti parametri. Aceste reguli reprezintă traducerea în norme juridice a angajamentelor internaţionale ale României, cât şi principiile de organizare şi funcţionare a puterilor publice. Aceste reguli au, de asemenea, funcţia de a crea un cadru precis pentru folosirea de către armată a constrângerii, în mod deosebit, cu forţa armelor, necesară îndeplinirii misiunilor ei – acesta este obiectul dreptului conflictelor armate.
Dreptul internaţional, nici de această dată, nu este absent. El este,mai întâi, vectorul legimităţii operaţiei. De altfel, cadrul juridic internaţional furnizează limitele şi posibilităţile de acţiune a forţei în operaţie de stabilitate, ea îi dă mandatul său legal.
Toţi militarii sunt obligaţi să cunoască regulile conflictelor armate. Această cunoaştere este o condiţie iniţială strict necesară pentru a acţiona în mod adecvat.
Demersul militarului care se angajează în perfecţionarea cunoştinţelor sale de drept al conflictelor armate trebuie să se supună la trei principii directoare:
– în primul rând, un principiu de încredere, căci regulile dreptului conflictelor armate se regăsesc în ansamblul doctrinelor militare româneşti şi sunt avute în vedere la toate eşaloanele ierarhiei militare. Dezvoltarea echilibrată a acestor reguli şi buna lor aplicare constituie obiective importante pentru toate statele care-şi respectă angajamentele internaţionale, România contribuind din plin. Exemplaritatea comportamentului militarilor noştri, permite ca aceste reguli, uneori ignorate, alteori încălcate, să fie mai bine aplicate peste tot în lume;
– un principiu al realismului, căci respectarea dreptului conflictelor armate este în centrul preocupărilor obişnuite ale forţelor armate discilinate şi organizate. Chiar dacă, uneori, aceste reguli pot părea complexe sau ambigue, aplicarea lor este caracteristică statelor democratice. Această aplicare apelează, de asemenea, la capacitatea de judecată şi de bun simţ care orientează militarul în toate acţiunile sale;
– în sfârşit, un principiu al perseverenţei, căci dreptul conflictelor armate nu constituie o simplă teorie, ci trebuie să aibă locul său în starea de spirit care caracterizează instituţia militară şi fiecare din componentele sale. Tot personalul armatei trebuie să cunoască prevederile acestui drept, aderând, în acest fel, la unul din fundamentele acestei instituţii.
Dreptul conflictelor armate constituie o ramură specifică a dreptului internaţional public şi grupează trei domenii specifice: dreptul războiului, dreptul umanitar şi dreptul controlului armamentelor.
Dreptul războiului, cunoscut, de asemenea, sub denumirea de “Dreptul de la Haga”, grupează ansamblul format din Convenţiile de la Haga, dintre care cele mai cunoscute sunt cele din 18 octombrie 1907, cuprinzând, pe de o parte, legile şi cutumele războiului terestru, şi pe de altă parte, practica războiului naval. Aceste texte caută să protejeze combatanţii de efectele cele mai letale ale războiului şi definesc un anumit număr de reguli aplicabile războiului. Regulile care decurg de aici vizează, de asemenea, protecţia anumitor bunuri expuse în mod deosebit, reguli care se regăsesc în convenţia de la Haga din 14 mai 1954, privind protecţia bunurilor culturale.
Dreptul umanitar înglobează ansamblul format din Convenţiile de la Geneva, din 12 august 1949, privitor la răniţi şi bolnavi (prima convenţie), naufragiaţi (a doua convenţie), prizonieri de război (a treia convenţie) şi la populaţia civilă (a patra convenţie). Aceste patru convenţii au menirea de a proteja victimele de război, atât combatanţii care au fost scoşi din luptă, cât şi populaţia civilă care suferă în urma efectelor nefaste ale conflictului. La graniţele dintre dreptul războiului şi dreptul umanitar s-a dezvoltat un drept mixt, care include reguli aparţinând celor două ansambluri juridice. Este vorba de două protocoale adiţionale la Convenţiile de la Geneva din 12 august 1949, care au fost adoptate la 8 iunie 1977 la Geneva.
Dreptul controlului armamentelor regrupează convenţiile internaţionale care interzic, limitează sau reglementează anumite arme sau muniţii. Sunt în mod deosebit interzise armele chimice şi biologice, minele antipersonal, gloanţele “dumdum”, armele cu explozie nelocalizabile, laserele orbitoare. Folosirea armelor incendiare este reglementată şi limitată numai la atacul obiectivelor militare situate la distanţă sau în afara concentrărilor de civili. De asemenea, folosirea altor mine decât cele antipersonal, se autorizează cu condiţia de a se lua toate precauţiile pentru a proteja civilii de efectele lor. Dreptul controlului armamentelor completează instrumentele internaţionale referitoare la dezarmare, cum sunt tratatele CFE, sau tratatele START şi SALT; aceste instrumente vizează, dincolo de controlul armamentelor, o reducere progresivă a anumitor arme, până la dispariţia lor, atunci când controlul armamentelor nu mai are ca obiect interdicţia totală a unuia sau a altui tip de arme.
Conflictele armate constituie ocazia când puterea suverană a statelor se manifestă cu cea mai mare vigoare. În acest context, anumite state nu ezită la a privilegia eficacitatea militară în raport cu regulile de drept. Şi invers, respectarea dreptului conflictelor armate trebuie să permită ducerea operaţiilor militare limitând efectele inumane ale războiului. Este o condiţie indispensabilă pentru a nu se declanşa cercul vicios al barbariei.
Regulile dreptului conflictelor armate, aşa imperfecte cum sunt ele, constituie o protecţie preţioasă, atât pentru forţele armate, cât şi pentru populaţia civilă. Ele permit, mai ales, rezolvarea sau încercarea de a rezolva situaţiile dificile, complexe sau ambigue care caracterizează conflictele armate.
Dreptul conflictelor armate se aplică pe perioada conflictului armat. Poate fi vorba despre un conflict armat internaţional ori non-internaţional, a cărui cea mai frecventă manifestare, astăzi mai mult ca oricând, este războiul civil. Conflictele armate non-internaţionale trebuie să se distingă de situaţiile de tensiuni interne, de tulburările interne, de rebeliune (insurecţie) şi de alte asemenea acte de violenţă, care nu sunt considerate ca şi conflicte propriu-zise.
O asemenea distincţie este importantă căci de aici decurge regimul regulilor aplicabile în fiecare din aceste circumstanţe. Astfel, fiind vorba despre dreptul umanitar internaţional, Protocolul II adiţional la Convenţiile de la Geneva este de al aplica în consecinţă conflictelor armate non-internaţionale. În schimb, în cazul unui conflict armat internaţional, părţile în conflict se pot prevala atât de cele patru Convenţii de la Geneva, cât şi de Protocolul I adiţional. Regulile aplicabile în situaţiile de conflict armat internaţional sunt, deci, mai extinse şi mai protectoare decât cele care guvernează conflictele armate non-internaţionale.
Nucleul dur al drepturilor fundamentale ale persoanei umane se aplică în toate circumstanţele, în afara conflictului sau dacă acest conflict îmbracă un caracter internaţional sau nu. Acest nucleu dur se bazează, pe de o parte, pe articolul 3 comun celor patru convenţii de la Geneva din 12 august 1949, care defineşte regulile esenţiale ale protejării persoanei şi, pe de altă parte, pe corpusul juridic al drepturilor omului, care enunţă cele trei mari principii, şi anume: principiul inviolabilităţii, care garantează dreptul oricărui om şi oricărui combatant la respectarea vieţii sale ca şi la integritatea sa fizică şi morală; principiul nediscriminării, care arată că indivizii sunt trataţi fără nici o distincţie între rase, sexe, naţionalitate, opinie politică, filozofică sau religioasă; principiul siguranţei, care garantează oricărui individ că el nu poate fi răspunzător pentru un act pe care nu l-a comis, care prevede că fiecare trebuie să poată beneficia de garanţii juridice fundamentale şi că sunt interzise represaliile, pedepsele colective, luarea de ostatici şi deportările.
Dreptul conflictelor armate vizează protecţia combatanţilor care acţionează în cadrul unui conflict militar, dar şi protecţia răniţilor, bolnavilor, naufragiaţilor, personalului sanitar şi religios, prizonierilor de război, corespondenţilor de război, parlamentarilor, personalului organismelor de ajutorare şi de protecţie civilă, refugiaţilor şi, la modul general, întregii populaţii civile implicate într-o situaţie de conflict armat. Din rândul populaţiei civile, femeile şi copiii beneficiază de o protecţie specială.
Dreptul conflictelor armate se bazează pe trei principii fundamentale: un principiu al umanităţii, un principiu al discriminării şi un principiu de proporţionalitate.
Principiul umanităţii se bazează pe voinţa de a evita în toate situaţiile răul inutil produs prin recurgerea la forţă. Datorită acestui fapt, alegerea mijloacelor şi metodelor nu este nelimitată; trebuie să se respecte normele de drept ale conflictelor armate care tind să limiteze efectele nefaste ale folosirii violenţei. Respectarea dreptului conflictelor armate răspunde, deci, înainte de toate, unei logici umanitare. Orice bătălie câştigată prin desconsiderarea demnităţii umane este, în fapt, mai devreme sau mai târziu, o bătălie pierdută.
Principiul discriminării, cunoscut sub numele de principiul precauţiei, impune beligeranţilor să distingă obiectivele militare care pot fi atacate, de bunuri şi populaţia civilă care nu trebuie să facă obiectul nici unui atac deliberat. Una din dificultăţile majore ale aplicării acestui principiu rezidă din modalităţile practice de distincţie între obiectivele militare şi bunurile civile. Articolul 52 din Protocolul I adiţional la Convenţiile de la Geneva precizează în această privinţă: “că în ceea ce priveşte bunurile, obiectivele militare sunt limitate la bunuri care, prin natura lor, prin amplasamentul lor, prin destinaţia lor sau prin utilizarea lor aduc o contribuţie efectivă la acţiunea militară şi a cărui distrugere totală sau parţială, capturare sau neutralizare oferă situaţia unui avantaj militar precis”.
Principiul de proporţionalitate vizează abţinerea de a lansa un atac de la care se poate aştepta pierderi de vieţi omeneşti în rândul populaţiei civile, rănirea persoanelor civile, pagube bunurilor cu caracter civil, sau o combinaţie a acestor prejudicii, care ar fi excesive în raport cu avantajul militar concret şi direct aşteptat.
Aplicarea acestui principiu, pune în fapt, problema adaptării mijloacelor folosite şi efectul militar preconizat. Aplicarea principiului proporţionalităţii nu exclude decât prejudiciile colaterale la care poate fi supusă populaţia sau bunurile civile, cu condiţia ca aceste pagube colaterale să nu fie excesive în raport cu avantajul militar concret şi direct aşteptat. Ea nu exclude nici că obiectivele, care se bucură de o protecţie specială în aplicarea unei convenţii internaţionale, constituie ţinte atunci când această convenţie menţionează în mod expres capacitatea pentru atacant de a aduce dovada unei necesităţi militare pentru provocarea de astfel de pagube.
Respectarea dreptului conflictelor armate constituie o garanţie a eficacităţii în îndeplinirea unei misiuni. El valorifică comportamentul combatanţilor, întărind spiritul lor de discilină, facilitează monitorizarea ieşirii din criză şi reîntoarcerea la starea de pace, în momentul în care aceste probleme devin primordiale în orice intervenţie externă.
Dreptul echilibrului între principiul umanitar şi necesităţile militare şi dreptul conflictelor armate reunesc principiul economiei forţelor şi mijloacelor.
Pentru a fi eficient, dreptul conflictelor armate trebuie să fie respectat de cea mai mare parte a statelor. El trebuie să tindă către universalitate, pentru a fi acceptat de toţi. El trebuie, de asemenea, să fie completat de măsuri de încredere, de supraveghere, de control şi de sancţionare.
Atunci când obligaţiile izvorâte din morala individuală sau colectivă nu sunt aplicate decât într-un mod voluntar şi sunt sancţionate de o manieră aleatorie, obligaţiile care decurg din drept unesc ansamblul cetăţenilor statelor care s-au angajat să le respecte şi pot face obiectul, atunci când textele prevăd, sancţiunilor disciplinare şi penale.
Combatanţii trebuie să respecte, în toate situaţiile, regulile dreptului conflictelor armate. Ei nu pot, în nici un caz, să le eludeze, indiferent de cadrul şi de mandatul misiunii lor, chiar dacă adversarul nu respectă, el însuşi, aceste reguli. Comandamentul forţei din cadrul operaţiei de stabilitate îşi asumă responsabilitatea generală în acest sens şi trebuie să asigure ca membrii forţei să cunoască drepturile lor şi să aplice, de asemenea, obligaţiile lor. El este răspunzător de instruirea acestora.
De altfel, în afară de sancţiunile disciplinare care se pot aplica, infracţiunile la regulile dreptului conflictelor armate sunt, de asemenea, susceptibile de a fi sancţionate penal. Persoanele incriminate pot fi chemate în faţa tribunalelor judiciare române dar, de asemenea, în anumite circumstanţe, în faţa tribunalelor penale internaţionale competente.
Aderând la tratatele, convenţiile şi acordurile internaţionale care reglementează ducerea războiului, România şi-a asumat, pe de-o parte, respectarea acestora şi pe de altă parte, responsabilitatea stabilirii aliaţilor săi. Urmărind această linie de conduită este exclusă posibilitatea de a intra într-un parteneriat militar alături de state care nu înţeleg că aplicarea dreptului internaţional umanitar într-un război este prioritară, fundamentală şi ţine de esenţa unei naţiuni civilizate.
Dreptul internaţional umanitar şi al conflictelor armate este cadrul de desfăşurare al războiului, iar de respectarea sau nerespectarea lui depinde statutul internaţional al ţării. Aplicarea dreptului internaţional umanitar vizează: aspectele generale ale conflictului, persoanele autorizate să comită acte de ostilitate, principiile generale de ducere a războiului şi regulile esenţiale de drept internaţional al războiului.
Aspecte generale. Forţele armate şi membrii acestora se supun atât legilor internaţionale, cât şi celor interne ale statului căruia îi aparţin.
Persoanele autorizate să comită acte de ostilitate. Aceste persoane pot comite acte de violenţă (ucideri, vătămări, distrugeri etc.) în numele guvernelor lor şi sub protecţia legilor internaţionale fără a putea fi trase la răspundere pe plan penal şi sunt denumite combatanţi. În această categorie am inclus forţele armate (compuse din toate categoriile de forţe, toate grupele şi toate unităţile înarmate şi organizate, care sunt plasate sub autoritatea unui comandant responsabil de conduita subordonaţilor săi; aceste forţe armate trebuie să fie supuse unui regim de disciplină internă care asigură, mai ales, respectarea regulilor dreptului internaţional aplicabil în conflictele armate), membrii forţelor armate (alţii decât personalul medical şi religios), forţele paramilitare sau serviciul înarmat însărcinat cu respectarea ordinii şi orice persoane care acţionează în cadrul unei colectivităţi. Colectivitatea în care acţionează trebuie să fie organizată pe principii militare. Aceasta să se afle în subordinea unui comandant responsabil, care să exercite un control efectiv asupra membrilor organizaţiei. Organizaţia trebuie să aparţină unei părţi la conflict şi să fie supusă unui regim de disciplină internă.
Principiile generale de ducere a războiului (acţiunilor) sunt:
a) părţile la un conflict armat nu au un drept nelimitat în ceea ce priveşte alegerea mijloacelor şi metodelor de război;
b) în utilizarea acestor mijloace şi metode trebuie să se facă întotdeauna distincţie netă între obiectivele militare, pe de-o parte, populaţia şi persoanele civile şi bunurile cu caracter civil, pe de altă parte, astfel încât atacurile să nu fie îndreptate decât împotriva primelor;
c) să se limiteze, pe cât posibil, proporţiile distrugerilor şi suferinţele pe care le-ar putea îndura combatanţii.
Aceste principii se traduc în interzicerea metodelor şi mijloacelor de război care: produc rău inutil; au efecte nediscriminatorii, adică nu fac distincţie între obiectivele militare şi populaţia şi bunurile civile; au efecte extinse, durabile şi grave asupra mediului natural.
Reguli esenţiale de drept internaţional al războiului:
a) atacul trebuie să fie îndreptat numai asupra adversarului combatant;
b) atacul trebuie să fie îndreptat numai împotriva obiectivelor militare;
c) jaful şi furtul sunt interzise;
d) bunurile / proprietăţile civile nu trebuie distruse, exceptând situaţiile când este absolut necesar pentru executarea şi îndeplinirea misiunii;
e) sunt protejaţi: membrii forţelor armate bolnavi şi răniţi în luptă şi personalul medical; prizonierii de război; civilii aflaţi sub autoritatea adversarului sau în teritoriile ocupate;
f) sunt interzise tratamentele inumane, luarea de ostatici, tortura, execuţiile arbitrare şi neasigurarea garanţiilor juridice în faţa tribunalelor;
g) combatantul adversar care nu se află în poziţia de a lupta, nu va mai fi atacat ci protejat (el va fi făcut prizonier nu pentru a fi pedepsit, ci pentru a fi împiedicat să mai lupte). Este şi cazul combatanţilor care se predau, sunt răniţi, sarcu paraşuta dintr-un avion aflat în dificultate, poartă steagul alb de armistiţiu. Toţi aceştia trebuie respectaţi, adunaţi şi îngrijiţi;
h) serviciile medicale create în cadrul forţelor armate – personalul său, materialele, vehiculele şi clădirile care poartă semnul Crucii Roşii sau Semilunii Roşii – nu trebuie atacate; aceleaşi restricţii se aplică şi pentru personalul militar religios;
i) anumite clădiri cu valoare culturală – biserici, temple, muzee, biblioteci etc., precum şi persoanele care au grijă de ele nu vor fi atacate, cu excepţia situaţiilor când s-a dat un ordin contrar. De asemenea, nu vor fi atacate nici instalaţii cum ar fi: baraje, diguri, centrale nucleare etc., prin a căror distrugere s-ar putea provoca dezastre şi calamităţi.
Statutul forţelor (SOFA) care participă la operaţiile întrunite multinaţionale decurge şi se încadrează în limitele prevăzute de Legea nr. 23/1996 privind ratificarea Acordului între statele părţi la Tratatul Atlanticului de Nord şi celelalte state participante la Parteneriatul pentru Pace cu privire la statutul forţelor lor şi a protocolului adiţional, încheiate la Bruxelles la 19 iunie 1995 şi Legea nr. 61/2000 pentru aplicarea Acordului dintre statele părţi la Tratatul Atlanticului de Nord şi celelalte state participante la Parteneriatul pentru Pace cu privire la statutul forţelor lor, încheiat la Bruxelles la 19 iunie 1995.
Pentru stabilirea condiţiilor concrete de desfăşurare a operaţiunilor întrunite multinaţionale pentru care sunt trimise şi primite pe teritoriul României forţe ale statelor membre NATO sau ale statelor participante la Parteneriatul pentru Pace, Guvernul României, prin Ministerul Apărării Naţionale, va negocia şi va încheia acorduri separate cu părţile implicate în operaţiile respective, ţinând seama de statutul forţelor stabilit prin acord (SOFA), sau de alte înţelegeri existente cu statele respective.

